MISERABLES-IV-WEB	Er ocean defen era aigua; era tempèsta defen eth vent; eth rei defen eth reialisme; era democràcia defen ath pòble; era monarquia, qu’ei çò de relatiu, resistís a çò d’absolut, qu’ei eth pòble; era societat vèsse sang en aguest conflicte; mès çò qu’ei aué eth sòn patiment, que serà dempús era sua santat; e en tot cas, non li cau colpar-se es que luten; un des dus partits s’enganhe evidentaments, pr’amor qu’eth dret non ei coma eth colòs en Rodes sus dues arribes ath còp, damb un pè en pòble e er aute en tron, qu’ei indivisible, qu’ei tot en un costat; mès es que s’enganhen, s’enganhen sincèraments; un cèc non ei colpat, dera madeisha manèra qu’un lutaire vendean non ei un bandit.